b'\n_START_ARTICLE_\nBiefeldin\xe2\x80\x93Brownin ilmi\xc3\xb6\n_START_PARAGRAPH_\nBiefeldin\xe2\x80\x93Brownin ilmi\xc3\xb6 on s\xc3\xa4hk\xc3\xb6inen ilmi\xc3\xb6, joka aiheutuu ilmamolekyylej\xc3\xa4 ionisoivasta koronapurkauksesta. Kahden eri kokoisen elektrodin v\xc3\xa4liin muodostuva ionisuihku saadaan aikaan johtamalla elektrodeihin j\xc3\xa4nnite. T\xc3\xa4m\xc3\xa4 j\xc3\xa4tt\xc3\xa4\xc3\xa4 elektrodien v\xc3\xa4liin joukon positiivisesti varautuneita ioneja, jotka vet\xc3\xa4v\xc3\xa4t puoleensa negatiivisesti varautunutta  elektrodia. Ilmi\xc3\xb6t\xc3\xa4 voidaan k\xc3\xa4ytt\xc3\xa4\xc3\xa4 hy\xc3\xb6dyksi esimerkiksi ty\xc3\xb6nt\xc3\xb6moottoreissa, pumpuissa ja j\xc3\xa4\xc3\xa4hdyttimiss\xc3\xa4. Ilmi\xc3\xb6 on nimetty l\xc3\xb6yt\xc3\xa4jiens\xc3\xa4 Thomas Townsend Brownin ja Paul Alfred Biefeldin mukaan.\n_START_SECTION_\nHistoria\n_START_PARAGRAPH_\nBrownin opettajana 1920-luvulla toiminut Denisonin yliopiston professori, tohtori Paul Biefeld oli Albert Einsteinin opiskelutoveri Z\xc3\xbcrichin ETH:n ajoilta, ja Biefeld esitteli Einsteinin ajatuksia oppilaalleen. Samaan aikaan yleinen suhteellisuusteoria ja gravitaation sek\xc3\xa4 s\xc3\xa4hk\xc3\xb6magnetismin yhteyden etsiminen oli kuuma aihe. Brownin havaintoja pyrittiin selitt\xc3\xa4m\xc3\xa4\xc3\xa4n elektrogravitaatiolla, eli s\xc3\xa4hk\xc3\xb6varauksen ja gravitaation yhteydell\xc3\xa4. Brownin ensimm\xc3\xa4isen patentin mukaista keksint\xc3\xb6\xc3\xa4 kutsuttiinkin nimell\xc3\xa4 "gravitaattori". _NEWLINE_Biefeld\xe2\x80\x93Brownin ilmi\xc3\xb6t\xc3\xa4 tutkittiin 1950- ja 1960-luvuilla gravitaatioty\xc3\xb6nt\xc3\xb6voimaan keskittyneess\xc3\xa4 tutkimuksessa. Seuraavina vuosina useita lupaavia konsepteja hyl\xc3\xa4ttiin teknisten rajoitusten vuoksi, mutta samaan aikaan edistyttiin paljon elektrohydrodynamiikassa.\n_START_SECTION_\nLentolaitteet\n_START_PARAGRAPH_\nBiefeld\xe2\x80\x93Brownin ilmi\xc3\xb6ll\xc3\xa4 aikaansaatu "elektrogravitaatio" on viime vuosina tullut uudelleen suosituksi. Ilmi\xc3\xb6\xc3\xb6n perustuvia yksinkertaisia leijuvia laitteita kutsutaan liftereiksi (engl. lifter). Lifterit ovat pieni\xc3\xa4, kevyist\xc3\xa4 materiaaleista valmistettuja laitteita, jotka saadaan leijumaan niihin yhdistetyn erillisen suurj\xc3\xa4nnitevirtal\xc3\xa4hteen avulla. _NEWLINE_Lifterit ovat suosittuja harrastajien kesken, etenkin niiden ymp\xc3\xa4rill\xc3\xa4 py\xc3\xb6rivien per\xc3\xa4tt\xc3\xb6mien huhujen ja myyttien takia._NEWLINE_Ilmi\xc3\xb6n luonteesta johtuen se on aiheuttanut mielenkiintoa my\xc3\xb6s UFO-tutkijoiden keskuudessa. Muun muassa Charles Berlitz on k\xc3\xa4sitellyt aihetta kirjassaan The Philadelphia Experiment.'